
	[bookmark: nev]ADOLF ADRIENN
informatikus könyvtáros
MA, 1. félév
Eötvös Loránd Tudományegyetem
Bölcsészettudományi Kar
	






Témavezető:
	Barátné dr.Hajdu Ágnes
egyetemi adjunktus, ELTE BTK




Birger Hjørland osztályozási elképzelései

Rezümé
A dolgozat Birger Hjørland eddigi elméleti munkásságát dolgozza föl, különös tekintettel az ismeretszervezéssel kapcsolatos tanulmányaira. Bevezetésként szakmai életrajza kerül bemutatásra, kiemelve az oktatási tevékenységét, továbbá a nemzetközi szervezetek munkájában betöltött jelentős szerepét.
Ezután pedig az ismeretszervezésről, mint tudományról alkotott nézeteinek ismertetése következik, amelyben a leghangsúlyosabbak az ismeretszervezés megközelítésmódjainak Hjørland által alkotott csoportjai, valamint az elméleti tanulmányokat hiányoló kijelentései. A dolgozat további része ezt a hiányt részben pótolni szándékozó munkájával foglalkozik, különösképpen az általa kidolgozott megközelítésmóddal, melynek neve domain-analysis.
Ez utóbbi bemutatása előtt azonban a fogalomelmélettel kapcsolatos, Kuhn paradigmaelméletén alapuló nézetei kerülnek elemzésre, melyek lényege, hogy a fogalmak tudományos környezetét is figyelembe kell venni. Ezen kívül bemutatja a fogalmak alapvető funkcióit, külön figyelmet fordítva a stabilitási funkcióra. A dolgozat legfontosabb üzenete a fogalmi szintű tartalmi feltárás fontosságának és megkerülhetetlenségének hangsúlyozása.
A fogalomelmélet megismerése elősegíti a domain-analysis, azaz területelemzés megértését, amelyről a dolgozat harmadik része szól. Kitér annak létrejöttére, korábbi gyökereire, jelentésére, lényegi elemeire, szociológiai és episztemológiai perspektívájára, gyakorlati megvalósításának lehetséges eszközeire, összehasonlítására az információtudományban eddig uralkodó kognitív szemlélettel.
Befejezésül az írás a Hjørland által nemrégiben elemzett facetta analízis témakörét taglalja, azon belül is kialakulásának körülményeit, legfőbb erősségeit és jelentőségét az osztályozásban, összehasonlítását az enumeratív rendszerekkel, valamint aktualitását a jelen digitális környezetében.



